22/07/2015 | Administración LocalMunicipal
Ribeira
Ordenanza reguladora do estacionamento e pernoita de autocaravanas nas vías urbanas e uso das áreas de servizo do Concello de Riveira

Aprobación definitiva da Ordenanza reguladora do estacionamento e pernoita de autocaravanas nas vías urbanas e uso das áreas de servizo do Concello de Riveira Por acordo plenario do Concello de Riveira de data 26 de xaneiro de 2015, aprobouse inicialmente a Ordenanza reguladora do estacionamento e pernoita de autocaravanas nas vías urbanas e uso das áreas de servizo do Concello de Riveira, o cal foi publicado no Boletín Oficial da Provincia número 39, do 27 de febreiro de 2015 e no taboleiro de anuncios do Concello de Riveira, por un prazo de trinta días hábiles, sen que durante o mesmo se presentasen reclamacións ou alegacións, polo que se entende definitivamente aprobada, procedéndose á súa publicación íntegra, de conformidade ao artigo 70.2 da Lei 7/1985, do 2 de abril, reguladora das bases de réxime local. A citada Ordenanza non entrará en vigor ata que se publique completamente o seu texto e transcorra o prazo previsto no artigo 65.2 da citada Lei 7/1985. ORDENANZA REGULADORA DO ESTACIONAMENTO E PERNOITA DE AUTOCARAVANAS NAS VÍAS URBANAS E USO DAS ÁREAS DE SERVIZO DO CONCELLO DE RIVEIRA EXPOSICIÓN DE MOTIVOS O fenómeno do uso de autocaravanas en España o turismo itinerante, segue a experimentar un crecemento moi importante nos últimos anos. Segundo fontes consultadas, España é o país da Unión Europea que máis crece en vendas deste tipo de vehículos, calculándose en máis de 30.000 os vehículos que na actualidade compoñen o parque aos que se suman os máis de 200.000 que visitan o noso país ao longo do ano. En Galicia esta presenza faise moi notoria nos últimos anos como consecuencia da existencia dunha normativa autonómica que permite que as autocaravanas fagan noite sen máis limitacións que as establecidas polas normativas de seguridade viaria, pola ausencia de normas restritivas nas ordenanzas municipais e, sobre todo pola creación en numerosos municipios de áreas de servizos para autocaravanas que permiten o tratamento dos residuos xerados pola súa actividade de forma controlada e respectuosa co medio. O municipio de Riveira recibe con maior frecuencia e nun número crecente a visita de turistas que utilizan as autocaravanas como medio de transporte e aloxamento. Esta situación fai necesaria a normalización da presenza destes vehículos de recreo co fin de facer compatible que a poboación e os usuarios das autocaravanas gocen dos atractivos turísticos, co fin de preservar os lexítimos intereses públicos, a defensa medioambiental e o reparto equitativo das prazas de estacionamento da localidade, ademais de promover e facer fluída a actividade turística do contorno, creando así novas perspectivas de negocio e afianzado as existentes. Para isto dispuxéronse dous espazos acondicionados cos servizos necesarios para aparcar autocaravanas situados en: – Proximidades do Parque PEDRA PATEIRA en Riveira; e – RÚA CASTELAO, en Aguiño (nas proximidades do Estaleiro) As áreas que se porán en funcionamento neste ano 2015 consisten nun espazo destinado ao estacionamento de autocaravanas, campers ou vehículos similares homologados como vehículos vivenda, é dicir, unha área pública para a acollida de autocaravanas, e o seu funcionamento réxese en primeiro lugar pola normativa de Seguridade Viaria e ao non existir un regulamento a nivel autonómico, o Concello pode establecer a súa normativa ao abeiro da Lei 7/1985, do 2 de abril, reguladora das bases de réxime local. Tampouco entra en competencia coa regulación medioambiental ou urbanística existente polo feito de non ser actividade de acampada libre. Así pois as normas que regulan a parada e estacionamento de todo tipo de vehículos veñen recollidas no capitulo VII do Regulamento Xeral de Circulación que desenvolve a Lei sobre tráfico, circulación de vehículos a motor e seguridade viaria. Para clarificar os aspectos normativos relacionados coas autocaravanas a Dirección Xeral de Tráfico, elaborou a instrución 08/V74 de data 28 de xaneiro de 2008. O artigo 7 do texto articulado da Lei de tráfico, circulación de vehículos a motor e seguridade viaria aprobado por Real decreto lexislativo 339/1990, do 2 de marzo, atribúe aos municipios, no ámbito desta Lei, unha serie de competencias, e entre elas traslada aos municipios “a potestade de regular mediante Ordenanza municipal de circulación, dos usos das vías urbanas, facendo compatible a equitativa distribución dos aparcadoiros entre todos os usuarios, coa necesaria fluidez do tráfico rodado, así como o establecemento limitado co fin de poder garantir a rotación dos aparcadoiros”. Visto o artigo 25 da Lei 7/1985, do 2 de abril, reguladora das bases do réxime local que establece que “o municipio para a xestión dos seus intereses e no ámbito das súas competencias, pode promover toda clase de actividades e prestar cantos servizos públicos contribúan a satisfacer as necesidades e aspiracións da comunidade veciñal e en atención ao exposto anteriormente o Concello de Riveira acorda a Ordenanza reguladora do estacionamento e pernoita de autocaravanas e vehículos vivenda en vías urbanas e uso da área de servizo. DISPOSICIÓNS NORMATIVAS E COMPETENCIAS ● Artigos 7 e 38 da Lei sobre tráfico, circulación de vehículos a motor e seguridade viaria. ● Regulamento xeral de vehículos, RDL 2822/1998 de 23 de decembro, BOE n.º 22, do 26 de xaneiro de 1999. ● Regulamento xeral de circulación, RD 1428/2003 de 21 de decembro, BOE de 23 de decembro. ● Real decreto 965/2006, do 1 de setembro, polo que se modifica o Regulamento xeral de circulación, aprobado por Real decreto 1428/2003, do 21 de novembro (BOE n.º 212, do 5 de setembro). ● Instrución 08/V-74 da Dirección Xeral de Tráfico do 28 de xaneiro de 2008. ORDENANZA REGULADORA DO ESTACIONAMENTO E PERNOITA DE AUTOCARAVANAS NAS VÍAS URBANAS E USO DAS ÁREAS DE SERVIZO DO CONCELLO DE RIVEIRA Artigo 1.–Obxecto. O obxecto da presente ordenanza é regular o uso e gozo dunha zona delimitada para aparcadoiro ou estacionamento de autocaravanas, campers e similares homologados como vehículos vivenda, dentro das área habilitadas para elas en Pedra Pateira (Riveira) e rúa Castelao (Aguiño) garantindo a seguridade tanto dos usuarios coma dos habitantes do municipio, establecendo a debida rotación e distribución equitativa dos aparcadoiros públicos entre todos os usuarios das vías publicas, garantindo o cumprimento da prohibición da acampada libre e establecendo obrigas dos usuarios para acceder aos servizos que se dispoñen desde o Concello. Artigo 2.–Prohibición de acampada libre. Será obxecto de sanción o incumprimento da prohibición da acampada libre na zona establecida como aparcadoiro reservado para autocaravanas, campers e similares homologados como vehículos vivenda, especificándose a continuación as diferenzas entre a acampada libre e o estacionamento ou aparcamento de autocaravanas segundo o establecido para estes casos na Instrución da Dirección Xeral de Tráfico 80/V-74 de 28 de xaneiro de 2008 “A DXT considera que mentres un vehículo calquera está correctamente estacionado, sen superar as marcas viarias de delimitación da zona de estacionamento, nin a limitación temporal deste se a houber, non é relevante o feito de que os seus ocupantes se encontren no interior do vehículo e a autocaravana non é unha excepción, bastando coa actividade que poida desenvolverse no seu interior sen transcender ao exterior mediante o despregue de elementos que desborden o perímetro do vehículo tales como postos, toldos, dispositivos de nivelación, soportes de estabilización, etc. Non produza ningunha emisión de ningún tipo de fluído, que poida contaminar ou non, ou se leven a cabo condutas incívicas e/ou insalubres e non emita ruídos molestos tanto en período de descanso como durante o día”. A. Enténdese por acampada libre. ● O establecemento de calquera tipo de avío ou útil fóra do espazo propio da autocaravana destinado ao entretemento. ● A permanencia no aparcadoiro por un período de tempo superior ao establecido na presente ordenanza. ● Calquera tipo de actividade que a xuízo deste concello entre en conflito con calquera ordenanza municipal. B. Enténdese por aparcamento ou estacionamento de autocaravanas. Considérase que non está acampada aquela autocaravana, camper ou vehículo vivenda similar que cumpra cos seguintes requisitos: ● Unicamente estar en contacto co chan a través das rodas (que non estean baixadas as patas estabilizadoras nin calquera outro aparello) ● Non ocupar máis espazo que o da autocaravana pechada, é dicir sen ventás abertas, cadeiras mesas, toldos estendidos ou calquera outro útil ou avío fóra dela. ● Non producir ningunha emisión de ningún tipo de fluído contaminante ou non, agás as propias da combustión do motor a través do tubo de escape ou que se leven a cabo condutas incívicas e/ou insalubres coma o baleirado de augas na vía pública fóra do lugar establecido. Non permitir ruídos molestos. ● Utilizar para o baleirado de augas grises e negras unicamente a área establecida, mantendo a limpeza desta. Artigo 3.–Aparcamento ou estacionamento de autocaravanas, campers e vehículos similares homologados. Permítese a parada e o estacionamento na zona delimitada aos vehículos recoñecidos como autocaravanas sempre que a dita parada ou estacionamento non sexa perigoso, que se execute de acordo coas normas de seguridade viaria, e que non constitúa obstáculo nin molestia para outros ou perigo para a circulación, debéndose encontrar o vehículo colocado na forma indicada e no lugar autorizado para facelo. O tempo máximo de estacionamento para estes vehículos será de 72 horas seguidas, excepto residentes que terán as mesmas limitacións que calquera outro vehículo. En ningún momento as autocaravanas realizarán ningunha actividade de acampada dentro das contempladas no artigo 2. A da presente Ordenanza e cumprirán co disposto no artigo 2. B para estar correctamente aparcadas. O Concello poderá ademais limitar ou prohibir o estacionamento de autocaravanas en zonas delimitadas da vía pública por razóns obxectivas e motivadas polo tamaño ou a masa máxima autorizada dos vehículos vivenda que afecten á seguridade viaria ou ao espazo de circulación e establecemento. Artigo 4.–Uso da zona de aparcadoiro de autocaravanas. A zona destinada a aparcadoiro de autocaravanas, camper ou vehículo vivenda similar está sometida ás seguintes normas de uso: a) Unicamente aparcarán na zona delimitada os vehículos recoñecidos como vivendas (autocaravanas e campers), e están excluídos outro tipo de vehículos tales como camións, caravanas, turismos ou calquera outro que non estea recoñecido como tal. b) Os vehículos estacionados respectarán en todo momento as delimitacións do espazo debuxado no chan para o seu aparcamento, absténdose en todo momento de sacar ao exterior mesas, cadeiras, toldos, parasoles, ou calquera outro avío. c) Os usuarios disporán dun espazo destinado á evacuación das augas grises e negras producidas polas autocaravanas ou vehículos similares, así como dunha toma de auga potable, denominado borne de servizos. Esta zona non supón unha área de estacionamento e estará ao dispor dos usuarios, os cales deberán manter a hixiene desta despois do seu uso, e queda prohibido expresamente lavar calquera tipo de vehículo. d) O aparcadoiro de autocaravanas non é de carácter vixiado, sen que se faga o Concello de Riveira responsable dos incidentes que puidesen producirse nos vehículos tales como roubos, danos ou similares. e) O Concello de Riveira poderá dispoñer en calquera momento da zona delimitada para outros usos, sen que isto supoña ningún tipo de indemnización para os usuarios do servizo. f) O período máximo de estancia é de 72 horas que contarán desde o momento da parada ata o abandono da praza. Artigo 5.–Inspección. O Concello de Riveira disporá da organización e mecanismos necesarios para o cumprimento da presente ordenanza. Artigo 6.–Procedemento sancionador. O procedemento sancionador instruirase consonte o previsto no Real decreto 1398/1993 de 4 agosto, polo que se aproba o Regulamento para o Exercicio da potestade sancionadora (BOE 189 de 9 de agosto de 1993). A resolución do expediente deberá ser notificada no prazo máximo de un ano contado desde que se iniciou o procedemento e decidirá todas as cuestións formuladas polos interesados e aqueloutras derivadas do procedemento. Se non se tivese notificado a resolución sancionadora transcorrido un ano desde o seu inicio, producirase a caducidade e arquivo das actuacións por solicitude do interesado ou de oficio polo órgano competente para ditar a resolución, salvo nos casos nos que o procedemento se paralizase por causa imputable aos interesados ou se suspendese por actuacións xudiciais. Artigo 7.–Infraccións e sancións. Establécense as seguintes infraccións e sancións: a) Considerarase infracción leve o estacionamento de autocaravanas, campers ou vehículo vivenda similar, contravindo algún punto do disposto no artigo 3 da presente ordenanza reguladora e será sancionado cunha multa de 90€, sempre que a infracción non supoña obstaculizar a vía pública. b) Considerarase infracción grave o incumprimento dalgún dos puntos expostos no artigo 4 da presente ordenanza reguladora e será sancionado cunha multa de 150 euros sempre que a infracción supoña obstaculizar a vía pública. c) Considerarase infracción grave o incumprimento da prohibición da acampada libre segundo o especificado no artigo 2 da presente ordenanza e sancionarase con multa de 150 euros. A multa poderase incrementar ata 200 euros para quen produzan coa dita actuación deterioro no mobiliario urbano ou ensucien de forma indiscriminada a zona onde se produciu a acampada coa instalación de grellas ou elementos asimilados que ocasionen prexuízo ou risco no contorno independentemente da obriga de reparación de danos ocasionados. d) O resto de infraccións e sancións denunciaranse e sancionarán conforme á normativa vixente ao respecto. Artigo 8.–Medidas cautelares. Serán as contempladas na normativa de Tráfico ou Ordenanza xa existente. Artigo 9.–Responsabilidade. A responsabilidade polas infraccións segundo o disposto nesta ordenanza recaerá directamente no autor do feito en que consista a infracción. Disposición final. Entrada en vigor. A presente Ordenanza entrará en vigor nos termos previstos na normativa de réxime local. Riveira, 14 de xullo de 2015. O alcalde Manuel Ruiz Rivas